休沐東還胄貴里示端
作者：韋應物
朝代：唐

paragraphs: 宦遊三十載，田野久已疎。
休沐遂茲日，一來還故墟。
山明宿雨霽，風煖百卉舒。
泓泓野泉潔，熠熠林光初。
竹木稍摧翳，園場亦荒蕪。
俯驚鬢已衰，周覽昔所娛。
存沒惻私懷，遷變傷里閭。
欲言少留心，中復畏簡書。
世道良自退，榮名亦空虛。
與子終攜手，歲晏當來居。